CELEX: 32013R1039
Language: bg
Date: 2013-10-24 00:00:00
Title: Регламент за изпълнение (ЕС) № 1039/2013 на Комисията от 24 октомври 2013 година за изменение на одобрението на нонановата киселина като съществуващо активно вещество за използване в биоциди за продуктов тип 2 текст от значение за ЕИП

25.10.2013   
            
            
               BG
            
            
               Официален вестник на Европейския съюз
            
            
               L 283/43
            
         РЕГЛАМЕНТ ЗА ИЗПЪЛНЕНИЕ (ЕС) № 1039/2013 НА КОМИСИЯТА
   от 24 октомври 2013 година
   за изменение на одобрението на нонановата киселина като съществуващо активно вещество за използване в биоциди за продуктов тип 2
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1 от него,
   като има предвид, че:
   
               (1)
            
            
               С Регламент (ЕО) № 1451/2007 на Комисията (2) е определен списък на активните вещества, които трябва да бъдат оценени с оглед на евентуалното им включване в приложение I, IА или IБ към Директива 98/8/ЕО на Европейския парламент и на Съвета (3). Този списък включва нонановата киселина.
            
         
               (2)
            
            
               Нонановата киселина е включена в приложение I към Директива 98/8/ЕО за употреба в продуктов тип 2 съгласно Директива 2012/41/ЕС на Комисията (4) и поради това се приема за одобрена за този продуктов тип по силата на член 86 от Регламент (ЕС) № 528/2012.
            
         
               (3)
            
            
               Освен това на нонановата киселина е направена оценка в съответствие с член 11, параграф 2 от Директива 98/8/ЕО за използване в продуктов тип 10, консерванти за зидария, както е определен в приложение V към същата директива. Оценката се отнася за използване като алгицид за оздравително третиране на строителни материали. Тази специфична употреба сега се обхваща от продуктов тип 2, както е определено в приложение V към Регламент (ЕС) № 528/2012.
            
         
               (4)
            
            
               Австрия бе определена за докладваща държава членка и на 3 април 2012 г. представи на Комисията доклада на компетентния орган, придружен от препоръка, в съответствие с член 14, параграфи 4 и 6 от Регламент (ЕО) № 1451/2007.
            
         
               (5)
            
            
               Докладът на компетентния орган беше разгледан от държавите членки и Комисията. В съответствие с член 15, параграф 4 от Регламент (ЕО) № 1451/2007 констатациите от прегледа бяха включени на 27 септември 2013 г. в доклад за оценка в рамките на заседанието на Постоянния комитет по биоцидите.
            
         
               (6)
            
            
               От доклада става ясно, че може да се очаква биоцидите, използвани като алгицид за оздравително третиране на строителни материали и съдържащи нонанова киселина, да отговарят на изискванията на член 5 от Директива 98/8/ЕО.
            
         
               (7)
            
            
               Съществуващото одобрение на нонановата киселина за продуктов тип 2 не обхваща условията, произтичащи от оценката на продукти, използвани като алгицид за оздравително третиране на строителни материали. Следователно е целесъобразно съществуващото одобрение да бъде допълнено с тези условия. С оглед да се даде възможност на всички заинтересовани страни да се подготвят за новите изисквания, произтичащи от неотдавнашното предефиниране на биоцидните типове продукти, също така е уместно да се промени датата на одобрение, посочена първоначално в Директива 2012/41/ЕС.
            
         
               (8)
            
            
               Тъй като при оценките не са разгледани наноматериали, одобренията не следва да обхващат такива материали в съответствие с член 4, параграф 4 от Регламент (ЕС) № 528/2012.
            
         
               (9)
            
            
               Мерките, предвидени в настоящия регламент, са в съответствие със становището на Постоянния комитет по биоцидите,
            
         ПРИЕ НАСТОЯЩИЯ РЕГЛАМЕНТ:
   Член 1
   Нонановата киселина се одобрява като активно вещество за използване в биоциди от продуктов тип 2 при спазване на спецификациите, новите условия и новата дата на одобрение, посочени в приложението.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 24 октомври 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 167, 27.6.2012 г., стр. 1.
   
      (2)  Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (ОВ L 325, 11.12.2007 г., стр. 3).
   
      (3)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).
   
      (4)  Директива 2012/41/ЕС на Комисията от 26 ноември 2012 г. за изменение на Директива 98/8/ЕО на Европейския парламент и на Съвета за продължаване на включването в приложение I към нея на активното вещество нонанова киселина към продуктов тип 2 (ОВ L 327, 27.11.2012 г., стр. 28).
   
      ПРИЛОЖЕНИЕ
      
                  Общоприето наименование
               
               
                  Наименование по IUPAC
                  Идентификационни номера
               
               
                  Минимална степен на чистота на активното вещество (1)
                  
               
               
                  Дата на одобрение
               
               
                  Срок на изтичане на одобрението
               
               
                  Продуктов тип
               
               
                  Специални условия (2)
                  
               
            
                  Нонанова киселина, пеларгонова киселина
               
               
                  Наименование по IUPAC: нонанова киселина
                  ЕО №: 203-931-2
                  CAS №: 112-05-0
               
               
                  896 g/kg
               
               
                  1 октомври 2015 г.
               
               
                  30 септември 2025 г.
               
               
                  2
               
               
                  В оценката на продукта се обръща особено внимание на експозициите, рисковете и ефикасността, свързани с всякакви видове употреба, обхванати от заявление за издаване на разрешение, но неразгледани в оценката на риска на активното вещество на равнището на Съюза.
                  Разрешенията зависят от изпълнението на следните условия:
                  
                              1)
                           
                           
                              Освен ако в заявлението за разрешение за ползване на продукта може да се докаже, че рисковете за здравето на човека могат да бъдат сведени до приемливо равнище с други средства, разрешението зависи от изпълнението на следните условия:
                              
                                          а)
                                       
                                       
                                          Наличие на инструкции за употреба с информация за това как да се сведе до минимум аерозолната експозиция.
                                       
                                    
                                          б)
                                       
                                       
                                          Разрешението за ползване на продукта от непрофесионални потребители зависи от условието опаковката да е проектирана така, че да се сведе до минимум равнището на експозиция на потребителя.
                                       
                                    
                        
                              2)
                           
                           
                              Разрешението за употреба на продукти, използвани като алгицид на открито за оздравително третиране на строителни материали, зависи от наличието на безопасни експлоатационни процедури и мерки за ограничаване на риска с оглед опазване на околната среда.
                           
                        
            
         (1)  Посочената в тази колона чистота е минималната степен на чистота на активното вещество, използвано за оценката, извършена в съответствие с член 8 от Регламент (ЕС) № 528/2012. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.
      
         (2)  Във връзка с изпълнението на общите принципи от приложение VI към Регламент (ЕС) № 528/2012 съдържанието и заключенията на докладите за оценка са на разположение на уебсайта на Комисията: http://ec.europa.eu/comm/environment/biocides/index.htm